
Az -e kérdő partikuláról múlt idejű feltételes módú igealakot tartalmazó főmondatokban

A magyarban a főmondati -e partikula eldöntendő kérdést jelöl. Kenesei (1992) és Grétsy–Kemény (2005) szerint az -e a művelt köznyelvi használatban a finit ige végére kerül, míg Kassai (1994), Gyuris (megj.alatt) és Virovec-Sándor (2022) a normától eltérő szerkezeteket vizsgálta. A dolgozat célja a szakirodalomban az -e használatára vonatkozóan megfogalmazott hipotézisek egy részének empirikus tesztelése. Cél volt megtalálni, hogy mely grammatikai változók befolyásolják a főmondati -e helyét (V-e volna/V volna-e). Az erre vonatkozó elfogadhatóságot és használatot tesztelő két kérdőívben változók voltak az -e helye, a főmondat jellege (bizonytalanság/direkt kérés), és az esemény megtörténte (megtörtént vagy nem). A bizonytalanságot kifejező kérdésekben nincs szignifikáns különbség a két szerkezet használata között, ha az esemény nem történt meg. Direkt kérdésekben, ha az esemény bekövetkezett, akkor kevésbé fogadják el az -e-t a feltételességet kifejező volná-n. Az V-e volna elfogadhatóbb bizonytalanságot kifejező mondatokban, ha az esemény nem történt meg. Az elfogadott/használt főmondati -e-re a tesztelt változók és a kitöltők életkora gyakorol hatást, mivel fiatalabbak kevésbé ítélik el az V-e volná-t, ami a szerkezetek használatának alakulását mutatja. Adatokat gyűjtöttünk a nem-e, határozószó-e, igekötő-e és kettős partikulás szerkezetekkel kapcsolatban. A kitöltők legkevésbé a nem-e-t javították és az összes lehetőség közül ezt választották legtöbbet. Az adatok alátámasztják, hogy a Gyuris (megj.alatt) által definiált használati feltételeknek megfelelő nem-e elfogadott/használt, így a művelt köznyelv részének tekinthető.

